CELEX: 32020D2127
Language: sk
Date: 2020-12-16 00:00:00
Title: Vykonávacie rozhodnutie Komisie (EÚ) 2020/2127 zo 16. decembra 2020, ktorým sa mení vykonávacie rozhodnutie Komisie (EÚ) 2019/541 o rovnocennosti právneho rámca a rámca dohľadu, ktoré sa uplatňujú na schválené burzy a uznaných organizátorov trhu v Singapure v súlade s nariadením Európskeho parlamentu a Rady (EÚ) č. 600/2014 (Text s významom pre EHP)

17.12.2020   
               
               
                  SK
               
               
                  Úradný vestník Európskej únie
               
               
                  L 426/65
               
            
         VYKONÁVACIE ROZHODNUTIE KOMISIE (EÚ) 2020/2127
         zo 16. decembra 2020,
         ktorým sa mení vykonávacie rozhodnutie Komisie (EÚ) 2019/541 o rovnocennosti právneho rámca a rámca dohľadu, ktoré sa uplatňujú na schválené burzy a uznaných organizátorov trhu v Singapure v súlade s nariadením Európskeho parlamentu a Rady (EÚ) č. 600/2014
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (1), a najmä na jeho článok 28 ods. 4,
         keďže:
         
                     (1)
                  
                  
                     V článku 28 ods. 1 nariadenia (EÚ) č. 600/2014 sa identifikujú obchodné miesta, na ktorých môžu finančné protistrany vymedzené v článku 2 bode 8 nariadenia Európskeho parlamentu a Rady (EÚ) č. 648/2012 (2) a nefinančné protistrany, ktoré spĺňajú podmienky uvedené v článku 10 ods. 1 písm. b) nariadenia Európskeho parlamentu a Rady (EÚ) č. 648/2012, uzatvárať transakcie s derivátmi patriacimi do triedy derivátov, ktorá bola vyhlásená za triedu podliehajúcu obchodovacej povinnosti. Obchodné miesta, na ktorých možno uzatvárať takéto transakcie, sú obmedzené na regulované trhy, multilaterálne obchodné systémy (MTF), organizované obchodné systémy (OTF) a obchodné miesta tretích krajín, ktoré Komisia uznala za podliehajúce rovnocenným právnym požiadavkám a účinnému dohľadu v danej tretej krajine. Príslušná tretia krajina je takisto povinná poskytnúť účinný rovnocenný systém uznávania obchodných miest, ktorým bolo udelené povolenie podľa smernice Európskeho parlamentu a Rady 2014/65/EÚ (3).
                  
               
                     (2)
                  
                  
                     V súlade s článkom 28 ods. 4 nariadenia (EÚ) č. 600/2014 Komisia vykonávacím rozhodnutím (EÚ) 2019/541 (4) určila, že právny rámec a rámec dohľadu uplatniteľný na schválené burzy a uznaných organizátorov trhu usadených v Singapure a schválených Menovým úradom Singapuru (MAS) zabezpečuje, aby spĺňali právne záväzné požiadavky, ktoré sú rovnocenné s požiadavkami na obchodné miesta Únie stanovenými v smernici 2014/65/EÚ, nariadení Európskeho parlamentu a Rady (EÚ) č. 596/2014 (5) a nariadení (EÚ) č. 600/2014 a ktoré podliehajú účinnému dohľadu a presadzovaniu v Singapure.
                  
               
                     (3)
                  
                  
                     Zoznam schválených búrz a uznaných organizátorov trhu stanovený v prílohe k vykonávaciemu rozhodnutiu (EÚ) 2019/541 sa môže v prípade potreby aktualizovať s cieľom rozšíriť rozsah pôsobnosti rozhodnutia o rovnocennosti, ako sa stanovuje v článku 28 ods. 4 nariadenia (EÚ) č. 600/2014, na ďalšie schválené burzy a uznaných organizátorov trhu v Singapure, alebo sa schválené burzy a uznaní organizátori trhu môžu vypustiť zo zoznamu. Komisia môže vykonať osobitné preskúmanie kedykoľvek, keď si príslušný vývoj vyžiada, aby opätovne preskúmala určenie priznané uvedeným rozhodnutím. Na základe zistení vyplývajúcich z pravidelného alebo osobitného preskúmania môže Komisia kedykoľvek rozhodnúť o zmene alebo zrušení uvedeného rozhodnutia, najmä ak vývoj ovplyvní podmienky, na základe ktorých bolo prijaté uvedené rozhodnutie.
                  
               
                     (4)
                  
                  
                     Od prijatia vykonávacieho rozhodnutia (EÚ) 2019/541 niekoľko ďalších uznaných organizátorov trhu usadených v Singapure získalo od Menového úradu Singapuru povolenie na obchodovanie s derivátmi patriacimi do triedy derivátov, ktorá bola vyhlásená za triedu podliehajúcu obchodovacej povinnosti. Vzhľadom na informácie získané od Menového úradu Singapuru uvedení ďalší uznaní organizátori trhu spĺňajú právne záväzné požiadavky, ktoré boli vykonávacím rozhodnutím (EÚ) 2019/541 určené za rovnocenné s požiadavkami na obchodné miesta Únie stanovenými v smernici 2014/65/EÚ. Komisia preto považuje za vhodné aktualizovať zoznam schválených búrz a uznaných organizátorov trhu stanovený vo vykonávacom rozhodnutí (EÚ) 2019/541, ktoré by sa malo zmeniť s cieľom zahrnúť ďalších uznaných organizátorov trhu usadených v Singapure a schválených Menovým úradom Singapuru.
                  
               
                     (5)
                  
                  
                     Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
                  
               PRIJALA TOTO ROZHODNUTIE:
         
            Článok 1
            Príloha k vykonávaciemu rozhodnutiu (EÚ) 2019/541 sa nahrádza znením prílohy k tomuto rozhodnutiu.
         
         
            Článok 2
            Toto rozhodnutie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
         
         
            V Bruseli 16. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 173, 12.6.2014, s. 84.
         
            (2)  Nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (Ú. v. EÚ L 201, 27.7.2012, s. 1).
         
            (3)  Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).
         
            (4)  Vykonávacie rozhodnutie Komisie (EÚ) 2019/541 z 1. apríla 2019 o rovnocennosti právneho rámca a rámca dohľadu, ktoré sa uplatňujú na schválené burzy a uznaných organizátorov trhu v Singapure v súlade s nariadením Európskeho parlamentu a Rady (EÚ) č. 600/2014 (Ú. v. EÚ L 93, 2.4.2019, s. 18).
         
            (5)  Nariadenie Európskeho parlamentu a Rady (EÚ) č. 596/2014 zo 16. apríla 2014 o zneužívaní trhu (nariadenie o zneužívaní trhu) a o zrušení smernice Európskeho parlamentu a Rady 2003/6/ES a smerníc Komisie 2003/124/ES, 2003/125/ES a 2004/72/ES (Ú. v. EÚ L 173, 12.6.2014, s. 1).
      
      
         
            PRÍLOHA
            Schválené burzy povolené Menovým úradom Singapuru a považované za rovnocenné s obchodnými miestami v zmysle smernice 2014/65/EÚ:
            
                        1.
                     
                     
                        Asia Pacific Exchange Pte Ltd;
                     
                  
                        2.
                     
                     
                        ICE Futures Singapore Pte Ltd;
                     
                  
                        3.
                     
                     
                        Singapore Exchange Derivatives Trading Limited.
                     
                  
               Uznaní organizátori trhu povolení Menovým úradom Singapuru a považovaní za rovnocenných s obchodnými miestami v zmysle smernice 2014/65/EÚ:
            
            
                        1.
                     
                     
                        Cleartrade Exchange Pte Ltd;
                     
                  
                        2.
                     
                     
                        Tradition Singapore (Pte) Ltd;
                     
                  
                        3.
                     
                     
                        BGC Partners (Singapore) Ltd;
                     
                  
                        4.
                     
                     
                        GFI Group Pte Ltd;
                     
                  
                        5.
                     
                     
                        ICAP AP (Singapore) Pte Ltd;
                     
                  
                        6.
                     
                     
                        Tullet Prebon (Singapore) Ltd;
                     
                  
                        7.
                     
                     
                        Nittan Capital Singapore Pte Ltd;
                     
                  
                        8.
                     
                     
                        Bloomberg Tradebook Singapore Pte. Ltd.